3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

•Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας

A/A

•Διαβουλεύσεις με τα ενδιαφερόμενα μέρη

Το παρόν πρόγραμμα υποστηρίζεται από συνεισφορές που προέρχονται από συνεδριάσεις ομάδων εμπειρογνωμόνων, δημόσιες διαβουλεύσεις και εργαστήρια στα οποία συγκεντρώθηκαν οι απόψεις όλων των σχετικών ενδιαφερόμενων μερών (των κρατών μελών και της βιομηχανίας), ειδικότερα:

·Από το 2016, έχουν διεξαχθεί πολυάριθμες συνεδριάσεις ομάδων εμπειρογνωμόνων με τα κράτη μέλη στο πλαίσιο της πρωτοβουλίας GOVSATCOM της ΕΕ, με αντικείμενο τις κυβερνητικές ανάγκες για δορυφορικές επικοινωνίες, την καθιέρωση της συγκέντρωσης και της κοινής χρήσης, πτυχές της υλοποίησης και τις εξελίξεις προς το τρέχον πρόγραμμα.

·Το 2021, διεξήχθησαν πολυάριθμες διμερείς συνεδριάσεις με τα κράτη μέλη με σκοπό την αποτύπωση των ειδικών αναγκών τους όσον αφορά τις κυβερνητικές δορυφορικές επικοινωνίες καθώς και των πιθανών ανησυχιών που σχετίζονται με το πρόγραμμα. Τα περισσότερα κράτη μέλη ανέφεραν ότι υποστηρίζουν σαφώς το πρόγραμμα και τους γενικούς στόχους του.

·Τον Μάιο και τον Νοέμβριο του 2021, η Επιτροπή διοργάνωσε δύο εργαστήρια με τα κράτη μέλη με θέμα «Secure Connectivity — State of Play» (Ασφαλής συνδεσιμότητα — Τρέχουσα κατάσταση). Στη διάρκεια των εν λόγω εργαστηρίων, παρουσιάστηκε η πρόοδος όσον αφορά την τεχνική μελέτη της ασφαλούς συνδεσιμότητας καθώς και πιθανά μοντέλα εκμετάλλευσης του συστήματος. Στο πλαίσιο των εργαστηρίων υπήρχε η δυνατότητα ενεργών παρεμβάσεων, ερωτήσεων και υποβολής παρατηρήσεων από τα κράτη μέλη, οι οποίες ελήφθησαν υπόψη για την ανάπτυξη της παρούσας πρότασης.

·Τον Ιούνιο του 2021, η Επιτροπή διοργάνωσε το «Secure Connectivity Workshop for the European New Space Ecosystem» (Εργαστήριο ασφαλούς συνδεσιμότητας για το οικοσύστημα του ευρωπαϊκού νέου διαστήματος). 458 συμμετέχοντες (συμπεριλαμβανομένων 196 μικρομεσαίων και νεοφυών επιχειρήσεων) εξέτασαν καινοτόμες ιδέες για το πρόγραμμα ασφαλούς συνδεσιμότητας και τον δυνητικό ρόλο του νέου διαστήματος.

·Στο πλαίσιο της δημόσιας ανατροφοδότησης για την αρχική εκτίμηση επιπτώσεων, η Επιτροπή έλαβε ανατροφοδότηση από 13 ενδιαφερόμενα μέρη, τα οποία εκπροσωπούσαν τις απόψεις μιας ομάδας αραιοκατοικημένων εδαφών της ΕΕ (1), ιδιωτικών επιχειρήσεων (8), επιχειρηματικών ενώσεων (2), μιας μη κυβερνητικής οργάνωσης (1) και ενός ιδιώτη πολίτη (1). Η βιομηχανία υποστήριξε το πρόγραμμα και η πλειονότητα τάχθηκε υπέρ μιας προσέγγισης σύμπραξης δημόσιου-ιδιωτικού τομέα (ΣΔΙΤ).

Υπάρχει γενική συμφωνία μεταξύ των κρατών μελών σχετικά με την ανάγκη ανάληψης δράσης. Διάφορα κράτη μέλη τόνισαν ότι είναι πιθανό οι εθνικές δυναμικότητες να ικανοποιήσουν από μόνες τους τις βραχυπρόθεσμες ανάγκες, αλλά δεν θα είναι επαρκείς μακροπρόθεσμα. Ορισμένες από τις ελλείψεις (π.χ. στην Αρκτική) έχουν ήδη τεκμηριωθεί. Επιπλέον, διάφορα κράτη μέλη επιβεβαίωσαν τις αυξανόμενες κυβερνητικές τους ανάγκες για εγγυημένη πρόσβαση σε ασφαλείς δορυφορικές επικοινωνίες.

Τα κράτη μέλη επισήμαναν επίσης την ανάγκη συμμετοχής του νέου διαστήματος, καθώς οι νεοφυείς επιχειρήσεις απέδειξαν ότι είναι τεχνολογικά προηγμένες και πρόθυμες να συμβάλλουν με καινοτόμες λύσεις.

Στη διάρκεια του σταδίου ανάπτυξης γνώσεων, η διαστημική βιομηχανία της ΕΕ επιβεβαίωσε ότι δεν υπάρχουν σχέδια που προβλέπουν ότι ιδιωτικές επιχειρήσεις της ΕΕ θα δημιουργήσουν μόνες τους μια συστοιχία δορυφορικών επικοινωνιών για να καλύψουν τις εξελισσόμενες και αυξανόμενες κυβερνητικές ανάγκες χαμηλής λανθάνουσας καθυστέρησης. Ωστόσο, χαιρέτησαν την ευκαιρία σύμπραξης με την ΕΕ με σκοπό την ανάπτυξη του εν λόγω συστήματος.

•Συλλογή και χρήση εμπειρογνωσίας

Η πρόταση υποστηρίζεται επίσης από τα συλλεχθέντα δεδομένα και ευρήματα από τη μελέτη με θέμα «Κατασκευαστικές μονάδες με στόχο τη δημιουργία ενός συστήματος ασφαλούς διασύνδεσης στο διάστημα».

Η Επιτροπή ανέθεσε επίσης σε ανεξάρτητο σύμβουλο να υποστηρίξει την ανάλυση των έμμεσων οφελών του προγράμματος με την παροχή της σχετικής οικονομετρικής υποστήριξης και ανάλυσης.

Τέλος, προς υποστήριξη της παρούσας πρότασης, συλλέχθηκαν ποσοτικά και ποιοτικά δεδομένα από τα κράτη μέλη και τα οικεία ενδιαφερόμενα μέρη της βιομηχανίας. Η παρούσα πρόταση βασίζεται επίσης στις εργασίες της Επιτροπής σχετικά με τη συνιστώσα GOVSATCOM του διαστημικού προγράμματος της ΕΕ και την πρωτοβουλία EuroQCI, καθώς και στις ερευνητικές δραστηριότητες που διεξάγονται στο πλαίσιο του έργου ENTRUSTED.

•Εκτίμηση επιπτώσεων

Η Επιτροπή, σύμφωνα με την πολιτική της για τη βελτίωση της νομοθεσίας, διενήργησε εκτίμηση επιπτώσεων ενόψει της θέσπισης του προγράμματος.

Η ανάλυση των προβλημάτων στο πλαίσιο της εκτίμησης επιπτώσεων που αναφέρεται και ανωτέρω οδήγησε στη διατύπωση τριών ειδικών στόχων πολιτικής: